## **Tlačová správa**

**Divadlo Lab sa zmení na filmové štúdio!**

V pondelok **24.4.2017** študenti divadelnej fakulty VŠMU pod režisérskou taktovkou renomovaného umelca Michala Vajdičku uvedú poslednú premiéru na pôde Divadla Lab   
– **Luigi Pirandello: Šesť postáv hľadá autora**.

*Skutočnosť alebo fikcia? Kto je reálny a kto len výtvor kreatívnej mysle autora?*

Do štúdia televízie prichádza šesť neznámych osôb a preruší natáčanie   
nového seriálu. Tvrdia, že sú postavami drámy, ktorú ich autor nedokázal vytvoriť.  
Rady by ožili, pred kamerami, stačí ak niekto dá dokopy ich príbeh. Napríklad, režisér!  
Nech je on ich novým autorom! Ale ako na to? Kto je vlastne kým a o čo tu vôbec ide?  
Kolotoč argumentov a protiargumentov, polemík, hádok a vypätých emócií sa rozkrúca.  
Podarí sa režisérovi vymotať z protichodných interpretácií a rozpliesť   
kontroverznú „históriu jednej rodiny“ ? Kde je vlastne pravda? Možno vo fakte.   
Lenže ten je ako prázdne vrece, ktoré bez rozumu a citu stáť nebude.

Hra Luigiho Pirandella je bonmotom na tému interpretácie reality. Je výsmechom ambície  
poznať jednoznačné odpovede a zarazením sa nad hranicami fikcie a skutočnosti,  
ktoré nedokážeme jasne vymedziť. Do akej pozície sa v takejto realite - hmlovine dostáva  
umenie? Ako nájsť uprostred nejasnosti pravdu umeleckého výrazu?   
V čom vlastne spočíva? Na čo všetko treba prihliadať pri interpretácii postavy?   
Existuje jednoznačný návod, ako byť na scéne sugestívnym a pravým? Položené otázky   
sa pokúsia pred vstupom do profesionálneho života zodpovedať na záver štúdia   
aj herci absolventského ročníka.

**Luigi Pirandello: Šesť postáv hľadá autora**

Premiéra: 24.4.2017, 19:00 hod., Divadlo Lab, Divadelná fakulta VŠMU

**Tvorivý tím:**

**Réžia:** Mgr. art. Michal Vajdička  
**Dramaturgia:** Lenka Čepková,Peter Galdík

**Scéna:** Veronika Vartíková

**Kostýmy:** Andrea Madleňáková

**Svetlo:** Patrícia Sniščáková

**Výber hudby:** Mgr. art. Daniel Fischer

**Produkcia:** Petra Mária Lančaričová

**Hrajú:** Bárta Ester, Jančina Adam, Horváthová Monika, Kochan Martin, Koleno Marek, Palčíková Barbora, Pavlac Filip, Rakovská Anna, Stopa Tomáš, Svetlíková Danka,   
Šimko Samuel, Varinský Martin, Žiaranová Dominika